Xorazm viloyatidagi “Oʻzbek — Turkman doʻstlik uyi” va “Ulli hovli” majmuasi” direksiyasini tashkil etish chora-tadbirlari toʻgʻrisida
(resolution, 2022-04-05)

Oʻzbek — Turkman xalqlarining qadimiy tarixi va madaniyati, mushtarak maqsadlari, hamjihatlikdagi taraqqiyotini yorqin ifodalaydigan Xorazm viloyatidagi “Oʻzbek — Turkman doʻstlik uyi” va “Ulli hovli” majmuasini yuqori darajada saqlash va samarali boshqarish, majmuaning sayyohlik salohiyatini oshirish va bu erda qardosh xalqning oʻzaro uygʻunlikdagi etnografik madaniyatini targʻib etish uchun zarur shart-sharoitlar yaratish maqsadida Vazirlar Mahkamasi qaror qiladi: 1. Oʻzbekiston Respublikasi Madaniyat vazirligi, Xorazm viloyati hokimligi va Turizmni rivojlantirish davlat qoʻmitasining: Oʻzbekiston Respublikasi Madaniyat vazirligining Xorazm viloyati Madaniyat boshqarmasi tarkibida davlat muassasasi shaklidagi “Oʻzbek — Turkman doʻstlik uyi” va “Ulli hovli” majmuasi” direksiyasini (keyingi oʻrinlarda — Direksiya) tashkil etish; Urganch tumani Gʻoybu qishlogʻi “Turkmanlar” mahallasi hududidagi “Oʻzbek — Turkman doʻstlik uyi” va “Ulli hovli” majmuasida joylashgan bino va inshootlarni Direksiyaga operativ boshqaruv huquqi asosida tekin berish toʻgʻrisidagi takliflari maʼqullansin. Oʻzbekiston Respublikasi Madaniyat vazirligi va Xorazm viloyati hokimligi bir oy muddatda mazkur qarorning 1-bandi uchinchi xatboshisida koʻrsatilgan bino va inshootlarni tegishli hududi bilan birgalikda topshirish, Direksiya esa qabul qilib olish choralarini koʻrsin. 2. Quyidagilar Direksiyaning asosiy vazifalari etib belgilansin: majmuaning ilmiy konsepsiyasini ishlab chiqish va uni amalga oshirish, majmuada oʻzbek — turkman xalqlarining doʻstligi mavzusini, uning dastlabki koʻrinishi va oʻsha davr muhitini aks ettiruvchi doimiy ekspozitsiya — koʻrgazma yaratish; majmuadagi obyektlarda madaniy-maʼrifiy, etnografik tadbirlar, ilmiy anjumanlar, festivallar, tanlovlar, yarmarkalar, sayillar tashkil etish; majmuada qardosh xalqlar haqida batafsil maʼlumotlar bazasini yaratish va uni muntazam yangilab borish, unga oid kitob va toʻplamlar, video va foto hujjatlar kabi boshqa manbalarni izlash, toʻplash, oʻrganish va targʻib qilish hamda axborot-resurs markazi faoliyatini samarali yoʻlga qoʻyish; majmuaning tarixiy koʻrinishini saqlagan hududda zarur infratuzilmani shakllantirish, xizmat turini kengaytirish va sifatini oshirish, bu erda dam olish va mazmunli hordiq chiqarish uchun qulay shart-sharoitlar yaratish, majmuani madaniy etnografik turistik markazga aylantirish. 3. Oʻzbekiston Respublikasi Madaniyat vazirligi bir oy muddatda: Direksiyaning tuzilmasi va ustavini ishlab chiqsin hamda belgilangan tartibda tasdiqlasin; Direksiyaning shtatlar jadvalini ishlab chiqish va tasdiqlash, malakali xodimlar bilan taʼminlash va uning samarali faoliyat olib borishi bilan bogʻliq boshqa zarur chora-tadbirlarni amalga oshirsin. Belgilab qoʻyilsinki, Direksiya xodimlar shtat birliklarini belgilash tartibi hamda mehnatga haq toʻlash va ragʻbatlantirish shartlari boʻyicha Oʻzbekiston Respublikasi Madaniyat vazirligi tizimidagi koʻrgazma va galereyalarga tenglashtiriladi. 4. Quyidagilar Direksiyani moliyalashtirish manbalari etib belgilansin: Xorazm viloyati mahalliy budjeti mablagʻlari; Direksiyaning asosiy faoliyatidan tushadigan mablagʻlar; jismoniy va yuridik shaxslarning homiylik xayriyalari; qonunchilik hujjatlari bilan taqiqlanmagan boshqa manbalar. 5. Xorazm viloyati hokimligi Direksiyaning moddiy-texnika bazasini yaratish, shu jumladan, zarur jihozlar bilan taʼminlash hamda Direksiyani saqlash xarajatlari uchun zarur mablagʻlarni 2021-yilda Xorazm viloyati mahalliy budjeti parametrlarida nazarda tutilgan mablagʻlar doirasida ajratsin. Oʻzbekiston Respublikasi Moliya vazirligi 2022-yildan boshlab Oʻzbekiston Respublikasi Davlat budjeti parametrlarini shakllantirishda Direksiyani saqlash xarajatlari uchun zarur mablagʻlarni nazarda tutsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev zimmasiga yuklansin.